Policia ka dhënë një njoftim zyrtar për plagosjen e dy të rinjve në Sauk, të afërm të një kandidati për deputet të LSI-së.
Mësohet se njëri prej tyre është në gjendje të rëndë shëndetësore. Të plagosurit janë identifikuar si Roland dhe Oltjan Doka të afërm të kandidatit të LSI-së Klodian Doka.
Sipas njoftimit të policisë, janë shpallur në kërkim tre autorët e ngjarjes me iniciale E. S., 26 vjeç, A. M., 25 vjeç dhe S. K., 34 vjeç.
Policia po punon për kapjen e tyre, ndërkohë që deri tani dihet se janë larguar me dy automjete të ndryshme, të tipit "Benz" dhe "Audi".
Njoftimi i plotë i policisë:
Më datë 17.04.2021, u referuan materialet në Prokurorinë pranë Gjykatës së Shkallës Parë Tiranë dhe punohet për kapjen e shtetasve të shpallur në kërkim E. S., 26 vjeç, A. M., 25 vjeç dhe S. K., 34 vjeç, pasi në rrugën "Selim Braja" në Sauk të Vjetër, janë konfliktuar për motive të dobëta me shtetasit K. D., 30 vjeç, E. D., 23 vjeç dhe R. D., 27 vjeç (vëllezër).
Si pasojë e konfliktit janë dëmtuar lehtë me sende të forta shtetasit K. D dhe E. D, si dhe është dëmtuar me mjet prerës shtetasi R. D, i cili ndodhet në spital, jashtë rrezikut për jetën. Në vijim të veprimeve u procedua në gjendje të lirë shtetasi B. H., 36 vjeç, pasi ka kanosur shtetasin K. D.
Punohet për kapjen dhe shoqërimin e 3 shtetasve të shpallur në kërkim.